บาทเปิด 30.35 บาทต่อดอลลาร์ อ่อนค่า
เงินบาทเปิดตลาด 30.35 บาทต่อดอลลาร์ อ่อนค่าตามตลาดโลกหลังดอลล์แข็ง จับตาถ้อยแถลงประธานเฟดคืนนี้
4 มี.ค. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 30.35 บาท/ดอลลาร์ อ่อนค่าจากเย็นวานที่ปิดตลาดที่ระดับ 30.27/31 บาท/ดอลลาร์ เงินบาทอ่อนค่าจากเย็นวานนี้ หลังดอลลาร์สหรัฐกลับมาแข็งค่า เนื่องจากอัตราผลตอบแทนพันธบัตรรัฐบาลสหรัฐปรับตัวเพิ่มขึ้น อย่างไรก็ดี ระหว่างวันต้องติดตามความเคลื่อนไหวของราคาทองคำ หลังจากที่ช่วงนี้ราคาทองเริ่มปรับตัวลดลง "เงินบาทเช้านี้ อ่อนค่าตามตลาดโลก เพราะดอลลาร์สหรัฐกลับมาแข็งค่า หลังจาก Bond Yield สหรัฐเพิ่มขึ้น" นักบริหารเงินระบุ
ขณะที่ต้องติดตามถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ว่าจะมีการส่งสัญญาณเรื่องการรักษาเสถียรภาพในตลาดพันธบัตรอย่างไร
นักบริหารเงิน คาดว่าวันนี้เงินบาทมีโอกาสผันผวน มองกรอบไว้ที่ 30.25 - 30.45 บาท/ดอลลาร์